| **בנק ישראל**  דוברות והסברה כלכלית | K:\Dover\תפעול לשכת הדובר\כלים\לוגו\boi_logo.jpg | ‏ירושלים, ד' בכסלו, תשע"ח  ‏‏22 בנובמבר 2017 |
| --- | --- | --- |

הודעה לעיתונות:

**דברי הנגידה באירוע השקת השטרות בעריך 20 ש"ח ובעריך 100 ₪ בבית נשיא המדינה**

אדוני, כבוד נשיא המדינה,

מחר, יום חמישי ה' בכסלו התשע"ח ה- 23.11.17, תושלם השקת סדרת השטרות החדשים של ישראל, עת ייכנסו למחזור שני השטרות הבאים: שטר בעריך של 20 שקלים חדשים, הנושא את דיוקנה של המשוררת רחל, ושטר בעריך של 100 שקלים חדשים, הנושא את דיוקנה של המשוררת לאה גולדברג. שטרות אלו, מצטרפים לשטר בעריך של 50 שקלים חדשים, הנושא את דיוקנו של המשורר שאול טשרניחובסקי, ולשטר בעריך של 200 שקלים חדשים, הנושא את דיוקנו של המשורר נתן אלתרמן, שכבר מצויים במחזור. אני גאה ושמחה להדגיש כי לראשונה בסדרת השטרות של ישראל יהיה ייצוג שווה של גברים ונשים. גם בנושא זה אנו מצויים בחזית, ומקדימים מדינות רבות בעולם.

השלמת פרויקט הנפקת סדרת השטרות החדשה הוא אירוע מיוחד ורב חשיבות עבור בנק ישראל, המדינה והציבור הרחב. הטכנולוגיה מביאה עמה אמצעי תשלום מתקדמים, ובנק ישראל מעודד ומקדם את התפתחותם. במקביל, השטרות והמטבעות ממשיכים לשמש כאחד מאמצעי התשלום המרכזיים שבידי הציבור, ולהוות נדבך מרכזי בפעילות הכלכלית והמסחרית, בישראל ובעולם.

מדינות רבות בעולם, בדומה לישראל, הנפיקו בשנים האחרונות סדרות כסף חדשות ומתקדמות, במטרה להתמודד עם התיישנותם של סימני הביטחון בשטרות, ולהקשות על זיופי מטבע. עלינו בבנק ישראל מוטלת האחריות להבטיח כי השטרות המונפקים על ידנו יישארו מתקדמים, עמידים ובטוחים לשימוש בהווה ובעתיד . זו משימה מורכבת ורגישה, עליה מופקדת מחלקת המטבע בבנק ישראל. מידת הביטחון והאמון שנותן הציבור בשטרות איננה דבר מובן מאליו. כבנק מרכזי, מוטלת עלינו האחריות לוודא, שהביטחון שיש לתושבי ישראל בכך שהשטרות שבידיהם אמינים, נשמר. במסגרת זו נדרש לתכנן, לעצב ולהנפיק שטרי כסף שימושיים, עמידים ובטוחים שקשה לזייפם.

השטרות החדשים של ישראל מציגים סטנדרטים מתקדמים של ביטחון, חדשנות ונגישות. השטרות עצמם, על סימני הביטחון המשולבים בהם, תוכננו ויועדו לשימוש הציבור הרחב ולטובתו, וכדאי ומומלץ ללמוד אותם ואת סימני הביטחון המשולבים בהם – "פשוט לבדוק שזה בטוח".

אנו גם עושים מאמצים ניכרים שהשטרות והמעות בישראל יותאמו לשימושם של כלל האזרחים, לרבות ציבור העיוורים ובעלי לקויות ראייה. גם בתחום זה עשינו כברת דרך משמעותית. השטרות החדשים של ישראל נגישים יותר, הם נבדלים זה מזה באורכם, צבעם בולט, ומשולבים בהם סימנים יעודיים אשר מקלים על ההבחנה ביניהם.

לבסוף, ברצוני להודות לכבוד השופט טירקל העומד בראש הוועדה לתכנון שטרי כסף, מעות ומטבעות זיכרון, למעצבת השטרות אסנת אשל, ולכל השותפים לעשייה. תודה מיוחדת למנכ"ל בנק ישראל, מר חזי כאלו, ולמחלקת המטבע על הובלת הפרויקט.